**Cândva arborii aveau ochi**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cândva arborii aveau ochi,

Pot să jur,

Știu sigur

Că vedeam când eram arbore,

Îmi amintesc că mă mirau

Ciudatele aripi ale păsărilor

Care-mi treceau pe dinainte,

Dar dacă păsările bănuiau

Ochii mei,

Asta nu îmi mai aduc aminte.

Caut zadarnic ochii arborilor acum.

Poate nu-i văd

Pentru că arbore nu mai sunt,

Sau poate-au coborât pe rădăcini

În pământ,

Sau poate,

Cine știe,

Mi s-a părut numai mie

Și arborii sunt orbi dintru-nceput...

Dar atunci de ce

Când trec de ei aproape

Simt cum

Mă urmăresc cu privirile,

Într-un fel cunoscut,

De ce, când foșnesc și clipesc

Din miile lor de pleoape,

Îmi vine să strig -

Ce-ați văzut?...